Alt du vil vite om Trumps hysjpenge-sak (men ikke våger å spørre om)
Donald Trump har fire straffesaker mot seg, men dette er kanskje den eneste som kommer for retten før presidentvalget. Det handler om en pornostjerne, 130.000 dollar og «småen». Mandag 15. april skal den første straffesaken mot ekspresident Donald Trump starte i New York Supreme Criminal Court på Manhattan. Det er på mange måter en helt ekstraordinær sak: Det startet på en golfklubb i Nevada for 18 år siden. Hun sier hun var kledd i en gullkjole. Han i en svart silkepyjamas. Siden har hun kalt ham for «tiny – småen». Hva er Trump anklaget for? Anklagene knytter seg til 130.000 dollar (1,4 millioner kroner) som Trumps advokat og fikser Michael Cohen betalte til Stormy Daniels like før presidentvalget i 2016. Et valg Trump vant med noen få stemmers overvekt i de avgjørende vippestatene. Daniels fikk pengene for å holde kjeft om et seksuelt forhold hun skal ha hatt til Trump. Cohen sier det var Trump som ba ham betale pengene. Han tok opp ekstra lån på boligen sin for å få råd til å betale henne. De angivelig straffbare handlingene knytter seg til hvordan Cohen fikk tilbake pengene han hadde lagt ut. The New York Times forklarer det slik: I interne dokumenter i Trumps selskap blir utbetalingene til Cohen omtalt som «juridiske utgifter» og det ble vist til en engasjementsavtale. Men ifølge påtalemyndigheten skal det ikke ha eksistert noen juridiske utgifter og engasjementet var fiktivt. En slik forfalskning av regnskapet kan være straffbart dersom aktoratet klarer å bevise at den tiltalte hadde en intensjon om å «begå eller skjule en annen forbrytelse». Det er ikke helt klart hva denne «andre forbrytelsen» skal være, men aktor Alvin L. Bragg har nevnt en valglov som forbyr sammensvergelser «for å få valgt personer til offentlige verv ved hjelp av ulovlige metoder». Michael Cohen har allerede sonet for sin rolle i saken. Han brøt med sin tidligere sjef og er nå et viktig vitne for påtalemyndigheten. Hva skjedde da Stormy møtte Donald? Aftenposten omtalte det slik da tiltalen ble tatt ut for et år siden: Trump og Stephanie Clifford, som voksenfilm-skuespilleren egentlig heter, møttes da Trump deltok under en kjendisturnering på en golfbane i Lake Tahoe, Nevada i 2006. Hun var 27 år, og han var 60. Dette var på et tidspunkt da Trump tjente mesteparten av pengene sine på å være programleder for realityserien «The Apprentice». Trump var på tur alene, mens kona Melania var hjemme for å passe deres fire måneder gamle sønn. Cliffords versjon av det som hendte, er omtrent slik: Han ba henne på middag. Den viste seg overraskende å skulle finne sted i en hotellsuite i stedet for en restaurant. Hun var iført en gullkjole og høyhælte sko. Han tok imot henne i svart silkepyjamas og tøfler. Han lovet henne en opptreden på TV, før de ifølge henne lå med hverandre. Siden har hun konsekvent kalt ham for «tiny – småen». Donald Trump har for sin del nektet for at de hadde sex. Catch and Kill En del av sakskomplekset er to andre tilfeller av hysjpenger. Det ene dreier som om Trumps angivelige forhold til den tidligere Playboy-modellen Karen McDougal. Hun skal også ha innledet et forhold til Trump i 2006 og skal ha vært i Tahoe de samme dagene som da Trump møtte Stormy Daniels, ifølge The New Yorker.  I forkant av valget i 2016 ville hun tjene penger på å selge historien. Kjendisbladet National Enquirer kjøpte historien for nesten 1,6 millioner kroner. Hensikten var ikke å trykke historien, men å begrave den, til fordel for Trump. Dette er blitt bedømt som et ulovlig bidrag til valgkampen, noe kjendisbladets utgiver er blitt bøtelagt for. I det andre tilfellet betalte tabloidavisen 320.000 kroner til en tidligere dørvakt ved Trump Tower. Han hevdet at Trump var far til et barn utenfor ekteskap. En historie avisen senere vurderte som usann. Praksisen med å betale penger for en historie, med den hensikt å begrave den, kalles i tabloidpressen for «Catch and Kill». Påtalemyndigheten vil vise at utbetalingen til Daniels ikke var et isolert tilfelle. Den var snarere del av en strategi for å påvirke valget, skriver The New York Times. Hvor lang tid kan rettssaken ta? Rettssaken starter med at man utpeker 12 jurymedlemmer og noen varamedlemmer. Over 500 innbyggere i New York er blitt varslet om at de er kandidater, ifølge CBS News. Utvelgelsen av en jury kan ta alt fra noen dager til flere uker. Det er ventet at hele rettssaken vil ta seks til åtte uker, ifølge Washington Post. Hva blir Trumps forsvar? Trumps forsvarere vil antagelig hevde at utbetalingene til Cohen var for legitime juridiske tjenester og at Trump personlig hadde begrenset kunnskap om hva som foregikk. Trumps strategi er å få sakene mot ham utsatt, noe han til dels lykkes med. Så sent som denne uken ble flere forsøk på å få utsatt hysjpenge-saken avvist i domstolene. Han har mulighet til å klage, men onsdag lå det fremdeles an til at saken skal starte på mandag. Hva slags straff risikerer Trump? Dersom han blir kjent skyldig, kan han straffes med inntil fire års fengsel for hvert tiltalepunkt. Men dommen kan også bli gjort betinget, hvilket betyr at han slipper å sitte i fengsel. Det finnes ingen presedens for hvordan man skal håndtere det dersom en presidentkandidat blir dømt til fengselsstraff. I teorien kan Trump likevel bli valgt til president. Hvordan går det med de andre straffesakene? To straffesaker, én føderal og én i delstaten Georgia, knytter seg til Trumps forsøk på å omgjøre resultatet av valget i 2020. Ingen av dem har en startdato. Trump hevder han har immunitet og ikke kan straffes for forhold som skjedde mens han var president. Spørsmålet kommer opp til høring i Høyesterett 25. april og ventes å bli ferdigbehandlet innen utgangen av juni. Påtaleansvarlig i den føderale saken, Jack Smith, skrev mandag til Høyesterett og fremhold at alle er like for loven, selv presidenter. – Presidentens konstitusjonelle plikt til å sørge for at lovene opprettholdes, gir ham ikke en generell rett til å bryte dem, skriver Smith. Den siste saken går i Florida og gjelder Trumps håndtering av dokumenter han tok med seg fra Det hvite hus. Påtalemyndigheten foreslår at saken kan starte 8. juli, mens forsvarernes dato er 15. august. Hvilken politisk betydning kan en fellende dom få? Trump selv hevder han er utsatt for en politisk motivert heksejakt og det ser ut til at en del velgere hører på ham. De har ignorert forsøket på å omgjøre valgresultatet i 2020, to riksrettssaker, mega-bøter etter sivile søksmål og tiltale i fire straffesaker, for å nevne noe.  Trump har vært den suverent mest populære presidentkandidaten på republikansk side. Det er nærmest sikkert at han i juli blir valgt til partiets presidentkandidat. Men kanskje kan en fellende dom være nok til å overbevise noen tvilende velgere i november. Det kan være nok til å avgjøre utfallet i vippestatene, der meningsmålingene tyder på at det kan bli svært jevnt.
Donald Trump skal stilles for retten 15. april. Påtalemyndigheten mener Trump sørget for utbetaling av penger til en tidligere pornostjerne for at hun skulle tie om at de hadde hatt sex vel ti år tidligere. Deretter ble utbetalingen angivelig feilaktig hevdet å være juridiske utgifter. Det er usikkert om en fellende dom kan få politisk betydning for Trump som presidentkandidat. Muligens kan det påvirke tvilende velgere.